Αθήνα, 12 Ιανουαρίου 2018
Αρ.πρ.: 2563/12.01.2018

ΕΡΩΤΗΣΗ 

Προς: Υπουργό Υγείας
Θέμα:  Εδώ και 6 μήνες δεν αποζημιώνεται  από τον ΕΟΠΥΥ σωτήρια εξέταση για τον καρκίνο του μαστού

Κύριε Υπουργέ,

Θλίψη και τεράστια ερωτήματα προκαλεί η απόφαση σας αρχές Αυγούστου του 2017 να καταργήσετε την εξέταση «Oncotype DX» για ασθενείς με καρκίνο του μαστού. Όπως θα γνωρίζετε η εξέταση Oncotype DX είναι μια μοριακή διαγνωστική εξέταση που αναλύει την επιμέρους βιολογία του καρκίνου του μαστού, εξετάζοντας τη δράση 21 γονιδίων στον καρκινικό ιστό. Στην ουσία δείχνει πόσο πιθανό είναι να επανέλθει ο καρκίνος του μαστού, αλλά και την πιθανότητα που έχει μια ασθενής να ωφεληθεί από τη χημειοθεραπεία. 
Μετά τον σάλο που είχε προκληθεί και την ανακοίνωση της ΝΔ που αποδοκίμαζε την απόφασή σας ( Δελτίο Τύπου 9-8-2017), ο αναπληρωτής Υπουργός, κος Πολάκης, έβγαλε οργισμένη ανακοίνωση κατά των ΜΜΕ λέγοντας ότι αποκρύπτουν την μισή αλήθεια και ότι σπεκουλάρουν ένα τόσο ευαίσθητο ζήτημα.  Ο λόγος που προέβη σε μια τέτοια ανακοίνωση, όπως χαρακτηριστικά ανέφερε, ήταν η απόφαση του ΣΤΕ σύμφωνα με την οποία δεν καλυπτόταν μια γυναίκα άνω των 65 ετών. Στην ίδια ανακοίνωση ανέφερε ότι τις επόμενες μέρες θα προέβαινε σε έκδοση νέας απόφασης με την οποία θα διόρθωνε την προηγούμενη ώστε να καλύπτονται και οι ασθενείς άνω των 65 ετών!!
Το αποτέλεσμα είναι ότι έχουν περάσει 6  μήνες και όχι μόνο δεν έχει διορθωθεί η απόφαση αλλά ο ΕΟΠΥΥ δεν αποζημιώνει την εξέταση για καμία ασθενή, ανεξαρτήτου ορίου ηλικίας!!  Ένας σημαντικός αριθμός ασθενών με καρκίνο του μαστού στερείται πλέον της δυνατότητας ορθής διάγνωσης, ενώ ταυτόχρονα αφαιρείται ένα καθοριστικής σημασίας εργαλείο από τους θεράποντες ιατρούς για την επιλογή της κατάλληλης θεραπείας των ασθενών. Αυτό με τη σειρά του συνεπάγεται αύξηση του κινδύνου για την ασφάλεια και την ζωή των ασθενών, διότι αρκετές εξ αυτών θα υποβληθούν σε θεραπείες που δεν θα χρειάζονται αφού δε θα υπάρχει τρόπος να το γνωρίζουν.
Την ίδια ώρα στατιστικά στοιχεία από τον Πανελλήνιο Σύλλογο Γυναικών με Καρκίνο του Μαστού «Άλμα Ζωής», αναδεικνύουν το μέγεθος του προβλήματος αλλά και την δικιά σας ανικανότητα και αδιαφορία για ένα μείζον ζήτημα. Κάθε χρόνο αναφέρονται 6.000 περίπου νέες περιπτώσεις ενώ υπολογίζεται ότι 1 στις 8 γυναίκες παγκοσμίως θα παρουσιάσει καρκίνο μαστού σε κάποια φάση της ζωής της. Η νόσος αποτελεί την πρώτη αιτία θανάτου από καρκίνο σε γυναίκες και εσείς ακόμα εκεί στο Υπουργείο συζητάτε για την νέα απόφαση !

Κατόπιν αυτών,
Ερωτάστε:

1.Για ποιο λόγο προβήκατε στην κατάργηση της εξέτασης «Oncotype DX» για ασθενείς με καρκίνο του μαστού χωρίς να έχετε μεριμνήσει πρώτα για την κάλυψή τους;

2.Πότε σκοπεύετε να πράξετε αυτό που εσείς οι ίδιοι έχετε δεσμευθεί  ότι αρχές Αυγούστου θα εκδώσετε νέα απόφαση που θα διορθώνει την προηγούμενη και θα καλύπτει και ηλικιακές ομάδες που δεν καλύπτονταν μέχρι τώρα ( τους άνω των 65 ετών); 

ΟI ΕΡΩΤΩΝTΕΣ ΒΟΥΛΕΥΤΕΣ
